**XV. Országos gyermek- és ifjúsági népi kézműves pályázat és kiállítás Észak-Alföldi régiója pályamunkáinak értékelése - Berettyóújfalu, 2024. ápr.30.**

Nagy tisztelettel köszöntöm a XV. alkalommal megrendezésre kerülő Országos gyermek- és ifjúsági népi kézműves pályázat és kiállítás Észak-Alföldi régiója kiállítási megnyitóján megjelent valamennyi kedves vendégünket, külön is szeretném köszönteni a pályázó alkotókat és felkészítő tanáraikat, mestereiket. Mint a korábbi pályázatokon, a kiírásnak megfelelően az Észak-Alföldi régiója pályamunkáinak értékelése első lépcsőfokon, itt Berettyóújfaluban megtörtént. Három vármegye: Szabolcs-Szatmár- Bereg - Jász-Nagykun-Szolnok és Hajdú-Bihar vármegyék pályázati anyagát egy **öt fős zsűri értékelte**, melynek tagjai: **Csákányi Zoltán** Hagyományok Háza osztályvezetője, **Kiss Gabriella** gyöngyfűző, népi ékszerkészítő, népi iparművész, **Magyar Zita** a népművészet ifjú mestere, fazekas, a NESZ fazekas szakbizottsága tagja**, Sütő Brigitta** hímző, a népművészet ifjú mestere, a NESZ Ifjúsági Szakmaközi Bizottsága tagja és jómagam voltak.

A zsűri tagjai áttekintve a beérkezett pályamunkákat a kiírás értelmében **4 kategóriában**, azaz a Gyermek kategória I -es (6-10) és II-es (11-15) korcsoportjában, valamint az ifjúsági kategória I-es ( 15-20) és II-es (21-35) korcsoportjában a beérkezett **250** **pályamunkát** áttekintve díjazták az alkotásokat, illetve megállapították azt, hogy melyek azok az alkotások, amelyek a kiállításban szerepelhetnek, de nem díjazottak, és melyek azok, amelyek nem érték el azt a minőségi szintet, hogy bemutatásra kerülhessenek. A korábbi pályázatokhoz hasonlóan a gyermek korosztályban most is kevesebb pályamű érkezett be, mint az ifjúsági kategóriában, (közel ötvennel kevesebb volt a gyermekpályázatok száma). Az említett pályamunkák **181** alkotótól érkeztek be, ebből **30** csoportos (131 főt jelent), **50** egyéni pályázó volt. A 30 csoportból **16** az I-II. korosztályt, **14** a III-IV. korosztályt képviselte. A három vármegye pályázóinak száma igen jelentősen eltér egymástól, legtöbben Hajdú-Biharból küldtek be pályamunkát,ez mindenképpen betudható annak, hogy ebben a térségben működik az a nádudvari iskola, mely a hagyományos kézművesség oktatását vállalta fel és végzi kiválóan napjainkban is.

A **250** pályaműből - mely darabszámra ennél jóval több, hiszen általában egy pályamunkaként szerepeltek a tárgy-kollekciók is, mint pl. a fazekasságban egy tálalókészlet, vagy a csoportos munkaként beérkezett gyermekjáték figurák és egy komplett viselet is **- 182** **pályamunkát javasoltak díjazásra**, **49-et csak kiállításra**, **19-et** **nem fogadtak el.** Ez egy nagyon jó aránynak számít, mindenképpen azt tükrözi, hogy az Észak-Alföldi régióban ismételten kiváló minőségben érkeztek be pályamunkák.

**15** **alkotói kategóriában** érkeztek be alkotások. Hiányoltuk a beérkezett munkák köréből az igazán kvalitásos **tojásdíszítéseket,** kevés volt a **szálas anyagokból** (vessző, sás, gyékény) készült alkotás, továbbá nem találkoztunk **mézeskaláccsal** és **csipkékkel** sem. A **hímzés és a szövés jelenléte a lakástextíliákon** ugyancsak háttérbe szorult, ami bizonyára annak is betudható, hogy napjainkban kevesebb az igény az ilyen jellegű munkákra.

A zsűri tagjai az **I. korcsoportban** a csoportos alkotók számára3 arany, 1 ezüst, 3 bronz, az egyéni alkotók számára1 arany, 1 ezüst, 2 bronz oklevelet, a **II. korcsoportban** pedig 4 arany, 3 ezüst, 1 bronz oklevelet a csoportos alkotók, 2 arany, 1 ezüst oklevelet egyéni alkotók számára ítéltek oda, 1 alkotó arany oklevélben részesült.

**III-IV. korcsoportokban** **29 díjat** osztottak ki, 6 kiemelt nagydíjat (3-t közösségek, 3-t egyéni alkotók számára), 7 alkotói nagydíjat (2 csoportost és 5 egyénit), 15 alkotói díjat (2 közösségit és 13 egyénit), valamint 1 egyéni alkotói különdíjat.

A díjazott alkotások az elnyert díjak mellett bekerülnek a Nádudvaron megrendezésre kerülő országos pályázatra is. Az elutasítottak számára a Bihari Népművészeti Egyesület lehetőséget biztosít szakmai továbbképzésre oly módon, hogy az adott műfajokban, adott alkalmakra, személyes egyeztetések alapján meghívják az alkotó közösség néhány tagját és az oktatókat a Bihari Népművészeti Egyesület Alkotóházába.

**Most nézzük meg, a beküldött alkotások alapján mit tapasztalt a zsűri az egyes alkotói műfajokban?**

Valamennyi korosztály küldött be munkákat a **fazekas** alkotói ágazatban, talán az sem véletlen, hogy a legfiatalabbak a legnagyobb létszámban képviseltették magukat, hiszen az agyaggal való foglalkozás már a 6 éves korosztály számára is nyújt olyan alkotási lehetőséget, melyet ők is könnyedén elsajátíthatnak, művelhetnek. Jó példa lehet erre a **hajdúszoboszlói** **Zichy Géza Alapfokú Művészeti Iskola** mindkét gyermek korosztályt képviselő, csoportos pályamunkája. Míg a legkisebbek az életkornak is megfelelő, ötletes, és kifejező figurális alkotásai **gyermekjátékként** vannak jelen, addig a 11-15 éves II. korosztályú alkotók **Állatok a parasztportán** című kollekciója az egykori munkára való nevelést is visszatükröző, kiváló alkotásokat sorakoztat fel.

Ebben az alkotói műfajban a beküldött munkák révén szinte lépésről-lépésre nyomon követhetjük azt, hogy az életkor növekedésével hogyan válik egyre gazdagabbá az alkotók ismerete a fazekasságról, az egyre több gyakorlat megszerzésével pedig hogyan válik a tárgyak megformálása és a különböző díszítési technikák kivitelezése egyre szakszerűbbé és tökéletesebbé. Nem egy gyermek korosztálybeli alkotáson már tetten érhető az egyéni alkotói tehetség jele is - had utaljak csak **Nagy Valentina Györgyi** (Igazgyöngy) halas díszítményének izgalmas pikkely-megjelenítésére, vagy **Gut Benedek Viktor** többféle díszítési technikát is alkalmazó figurális csempéire, valamint **Szőke Tamara** (Igazgyöngy) memória játékára. Kivételes tehetségként köszönthettük a 10 éves **Tőkés Izabellát** (Mátészalka), aki korát meghazudtolóan olyan áttört díszítésű kuglóf sütőt, tintatartót, tükröt és tálaló edény-kollekciót tár elénk, ami egy felnőtt alkotó dicsőségére is válhatna. Az ifjúsági korosztályból kiemelkedő alkotóként említhetjük **Szántó Ádámot**,aki nagyon jó formaérzékkel alakítja ki edényeit és többféle stílust is bravúrosan alkalmaz rendkívül dekoratív alkotásain. S azt is elmondhatjuk, hogy ebben a korosztályban a beküldött pályamunkák egy igen jelentős részén a nádudvari iskola fazekas oktatásának meghatározó szerepe tükröződik. Külön figyelmükbe ajánlom **Nagy Vera** jó formaérzékkel és sokféle díszítési technikával elkészített munkáit, a **nádudvari alkotócsoport** hódmezővásárhelyi tálaló étkészletét**, Ardai Abigél** nádudvari fazekasságot továbbvivő használati edény - kollekcióját, **Zákány Szabó Kata** írókás és ecsetes díszítésű, több tájegységet is felsorakoztató, nagyon finom munkáit. **Fejes Fanni** (Gorgonczás Nép-i Egyesület) étkészlete kiforrott, egyéni stílust képviselve elegáns és mértéktartó díszítettséget képvisel, napjaink bármely otthonában megtalálja a helyét.

A tapasztalatok azt mutatják, hogy a **népi ékszerkészítés**, annak is a **gyöngyalapú** változata szintén vonzó alkotói terület már a legfiatalabb korosztály számára is. Bár az előző pályázatokhoz képest most kevesebb alkotás érkezett be ebben a kategóriában is, a munkák kvalitásáról ugyanakkor elmondható, hogy kiegyenlítetten igényes alkotások, a gyöngyfűzés legkülönbözőbb technikáit sorakoztatják fel, akár az Apáról Fiúra Népművészeti Egyesület **Kicsi gyöngyöcskék és Angyal Lora Zsófia** kalotaszegi ihletésű munkáit, akár a **mezőtúri** gyermek alkotók sárközi csipkegallér variációit, akár **Lővei Veres Sára** több tájegységet felsorakoztató munkáit nézzük. Kiemelném az **Alibán Puskár Liza** által készített, egyszerre modern és hagyományos, sárközi ihletésű alkotásokat, melyek technikai kivitelezése bravúros, színvilága tökéletesen harmonizáló. Ékszernek is tekinthetjük **Vida Balázs** **szaruból készült óraláncát**, mely filigránságával és finomságával egyaránt megkapó munka. A szarumunkáknál maradva megemlíteném, hogy ritkaságszámba megy az, hogy a hagyományos **szaru kürt**, **rüh zsírtartó-sótartó** és **fésű** alkotója a női nem képviselője, így ezért is nagyra értékelendő, hogy **Pénzes Rebeka (Berettyóújfalu)** erre vállalkozott, dicséretes, hogy a vállalt feladattal kiválóan meg is birkózott.

A **bőrmunkák** körében azt tapasztaltuk, hogy pályázati alkotásként korábban jóval nagyobb számban készültek a használati funkciójú **bőrmunkák,** az övtáskák, válltáskák, övek, tarsolyok, bőr ékszerek stb., újdonságként viszont elmondhatjuk, hogy örvendetesen **nőtt** **a bőr-alapú viseleti darabok** elkészítése. **Jágerszki Judit** csikóbőrös díszítésű táskáján a formához igazodó díszítmények és díszítmény kiegészítők dekoratívak és jól átgondoltak. Rendkívül izgalmas és különleges **Gyöngy Ilona Erzsébet** tárgy együttese: a késtok nyakék, a tarsoly ékszertartó erszény és táska. Vállalkozása - amit már a tárgyak megnevezése is tükröz- egyedi és újszerű, a hagyományos tárgyaknak sikeresen igyekszik a mai életünkhöz igazodóan ötletes, új funkciót találni. A míves kivitel mellett munkáit a különleges és harmonikus színvilág is rendkívül dekoratívvá teszik. Népi díszítőművészetünkben szinte kimeríthetetlen tárházát találjuk a rátét- és hímzett díszítésű bőr (irha) alapú viseleti daraboknak, eddig bizonyára a kivitelezés nehézsége indokolta azt, hogy alig próbálkoztak ezzel az alkotói műfajjal. Most két tehetséges követőjével is találkozhattunk. A gyimesi bunda vagy melles **Nagy Fanni** munkájaként az eredeti tárgy egyedi díszítettségét tökéletesen adja vissza, szövéssel kombinált hátizsákja pedig a modern alkalmazásra szép példa. **Tarcsi Demeter Anita** hajdúsági színes női kisbunda hímzésű kollekciója - fülvédője, sála, mellénye - egészen modern formai megjelenítéssel a fiatalság számára lehet vonzó.

 Kedves Vendégek!

Szívesen láttunk volna a többféle **hímzést** az alkotások körében. A kicsik és nagyok egyaránt kedvelt hímzéseként van jelen a komádi vászonhímzés, ezt igazolják a **Sulyok István Református Iskola** tanulói és **Takács Júlia Linda** munkái, praktikus tárgyaikon a formához igazodóan jól megtervezve és szépen kivitelezve jelennek meg a tájegység karakteres díszítményei. A **Józsai Vászonhímzés** **Egyesület** kis alkotói többféle hímzéstípust is felsorakoztatnak, a **mezőtúri alkotók** pedig a szigetvári hímzést tárják elénk. A beküldött **lakástextil- és használati funkciójú vászon szőttesek** szinte mindegyike kiemelkedő minőségű munka: **Hartman Zsófia** abroszán atakácsszövés sajátos motívumvilágát és különleges kötött rojtját csodálhatjuk meg, a **nádudvari takács műhely II.** csoportja tagjainak - **Gyöngy Hajnal** és **Nemcsics Erzsébet** munkáit - pedig a különleges szövési technikák - úgymint a csáncsálás a göbös, szövés és a felvetéssel való díszítés - teszik rendkívül dekoratívvá. A ritkán alkalmazott göbös szövést csodálhatjuk meg **Sarkadi Eszter Kata** ágyi ruháin is. A többféle szövési technika együttes alkalmazása és a színekkel való variálás adja az egyediségét és egyben különlegességét **Petrovics Nikolett** fürdőszoba kollekciójának, melyeken tetten érhető az egyéni tervezés és a minőségi kivitelezés is.

A **Sárándi Szűrrátétes Csoportok** tagjainak a tőlük megszokott magas színvonalú alkotásai modern színállásban hagyományos és korszerű funkcióban egyaránt képviseltetve vannak.

A **nemez**, mint alapanyag gyermekjátékok és bábfigurák formájában, valamint lakástextilként és viselet alapanyagként jelenik meg. **Maróti Anna** (Derecske) mesefigurái jól megmunkált, kifejező alkotások, igen ötletes a mesék előadói számára készült meseszőnyeg és kalap kollekció, ami a **hajdúnánási Bocskai István Ált. Iskola** tanulóinak munkája, a **nádudvari fás- és nemez műhely** együttes munkájaként láthatjuk a nagyméretű ötletes és karakteres bábfiguráikat, melyek technikai megvalósítása is dicséretes. **Forgács Fanni** (Apáról-fiura Nép-i Egy.) **nemez selyem viseletei** (sál, sapka,füli) elsősorban a fiatal korosztály számára lehetnek vonzóak. A **nádudvari alkotóközösség** növényi festésű, dekoratív és kiválóan megmunkált nemeztakaróihoz, padtakaróihoz, ülőpárnáihoz és óvó-védő funkciójú dogatcserjeihez alkotóik kazak és magyar népi-díszítőművészeti előképeket egyaránt használtak forrásanyagként.

A pályázatra beérkezett **faragott- és festett famunkákon** - ugyanúgy, mint a nemez alkotásokon és a szövött alapú viseletek többségén is - a nádudvari iskola szellemisége és hatása érhető tetten. **Varga Mihály** gondolkodószéke a maga egyszerűségével is tekintélyt parancsoló, **Andirkó Máté** és **Jancsó Krisztián** faragott, hegedű hátú, népi barokk stílusban készült székei a hagyományos formákon alkalmazott sajátos díszítményekkel váltak egyedivé, ötletesek és jól kimunkáltak faragott játékaik és sakkfiguráik is. Örömmel állapíthatjuk meg, hogy jelentősen megnőtt a **festett bútorok** száma is köszönhetően azoknak a képzési formáknak is, melyek az utóbbi időben ezen a területen is beindultak. A **nádudvari alkotók** rendkívül dekoratív, festett-faragott tiszántúli tükrei mellett megcsodálhatjuk **Nemcsics Erzsébet** impozáns, falba süllyeszthető tékáját, **Csíki Virág** rudabányai ihletésű festett kazettás mennyezeteit, valamint **Ambrus Bonifác** és **Békési Apor** mesefigurákkal díszített, festett, faragott fogasát is.

A **viseletek** többsége mai korunk igényeit és elvárásait figyelembevevő, hordható, korszerű alkotás, kivételt képeznek **Baranyiné Forgó Erika** mezőségi női- és hajdúsági férfi viseleteket rekonstruáló alkotásai, melyek a jól megválasztott alapanyagon túl szabásvonalukban, díszítettségükben is autentikusak. Az Ő munkájaként jelen vannak továbbá modern öltözékek is: a fekete, anyagában csíkozott alkalmi ruha, a kilim technikával díszített szoknya és a gyimesi ihletésű, mértéktartó díszítménnyel ellátott zöld szövött kabát is. **Soós Bianka** különféle szövési technikákat alkalmazó, visszafogott díszítésű, finom színállású, elegáns öltözékei több korosztály igényeit is kielégíthetik, példaértékű lehet **Gyöngy Hajnal Margit** moldvai, gyimesi és máramarosi ihletésű, egyszerre modern és hagyományos, napjainkban is kiválóan hordható kollekciója, egyedi és egyben rendkívül dekoratív is **Varró Sára** és **Demjén Dorottya** különleges színvilágú, kalotaszegi díszítménnyel ellátott hímzett-szövött, gyöngy díszes ruhája, melyet selyemnemez mellény egészít ki. **Szatmáriné Győri Tünde** szövött alapanyagú, alkalmi ruhakollekciója különleges szövési technikával készült díszítményeivel nyűgöz le bennünket. **A nádudvari Takács műhely I.** **csoportja** kimeríthetetlen variációkban készült, kerpa kendők ihlette sáljai mellett a továbbgondolt széki szoknya, a rékli ihlette kockás női kabát, valamint a lapszoknya is mindenképpen a fiatalok kedvelt viselete lehet.

 Tisztelt Jelenlévők! Kedves Vendégek!

A XV. Vándorlegény pályázatra beérkezett munkák értékeléseként ennyit szerettem volna megfogalmazni és most engedjék meg, hogy Valamennyiünk nevében megköszönjem kedves házigazdánk, a Bihari Népművészeti Egyesület szervező, lebonyolító és rendezői munkáját, szívből gratulálok a kiállítás rendezőinek, mindenek előtt Magyar Zitának. S anélkül, hogy ünneprontó lennék tolmácsolnám kérésüket, nevezetesen azt, hogy a zökkenőmentes munkavégzés érdekében nagyon jó lenne, ha a jövőben a pályázók és tanáraik, mestereik nagyobb figyelemmel és körültekintéssel látnák el adatokkal a beküldött munkákat, vagyis, hogy a pályamunkákon pontosan szerepeljen a tárgy neve, a készítő és tervező neve, pl. a textíliákra legyen mindez külön felvarrva, vagy kisebb tárgyakon legyen jelen az a sorszám, amit a hozzátartozó adatlapon részleteznek. Ugyanis, ha hiányoznak ezek a pontos adatok, tárgyak könnyedén elkallódnak, beazonosításuk nagyon megnehezíti a szervezők dolgát és munkáját. Ez különben minden pályázat, kiállítás és zsűrizés során alapvetően elvárt követelmény. Köszönjük megértésüket!

Végezetül engedjék meg, hogy mindnyájunk nevében szívből gratuláljak Valamennyi pályázónak, felkészítő tanáraiknak és mestereiknek, kívánom, hogy leljék még nagyon sok örömüket a választott kézműves tevékenységben, érjenek el minél több szakmai sikereket és eredményeket! Dr. V. Szathmári Ibolya sk. a zsűri elnöke